Fundaşii Naser Aliji şi Arlind Ajeti, care au evoluat în sezonul recent încheiat în Superliga de fotbal a României, au fost incluşi de selecţionerul Sylvinho în lotul preliminar al Albaniei pentru EURO 2024, potrivit Federaţiei de la Tirana.
Brazilianul Sylvinho a declarat că îşi va arăta spiritul de luptă la turneul final din Germania (14 iunie-14 iulie), după ce a câştigat Grupa B a preliminariilor, din care au făcut parte Cehia şi Polonia.
''Presiune? Nu, nu o simţim. În lumea fotbalului, fiecare meci e un miracol. Orice se poate întâmpla. Trebuie să mergem acolo, să jucăm şi să progresăm'', a declarat, luni, într-o conferinţă de presă, Sylvinho, citat de Associated Press.
Albania va debuta la turneul final pe 15 iunie, contra Italiei, campioana europeană en titre, pe 19 iunie va înfrunta Croaţia, iar ultimul său meci din grupă se va juca pe 24 iunie, contra Spaniei, triplă campioană continentală.
''Cunoaştem forţa adversarelor noastre. Ele nu joacă pentru a trece de grupe, ci pentru a câştiga Campionatul European'', a subliniat Sylvinho.
Sylvinho a fost numit în funcţie în ianuarie 2023 pentru a duce Albania la EURO 2024, turneu după care contractul său se încheie. Sud-americanul a evitat să răspundă dacă vrea să continue la cârma echipei Albaniei, afirmând că îşi foloseşte energia pentru a pregăti echipa pentru competiţie.
Albania speră să îl păstreze pe Sylvinho în încercarea de a se califica în premieră la Cupa Mondială. Brazilianul şi secunzii săi, argentinianul Pablo Zabaleta şi italienii Luca Laurenti şi Gianluca Stesina au primit săptămâna trecută cetăţenia albaneză în semn de recunoştinţă pentru calificarea la EURO 2024. Albania a mai participat o singură dată la turneul final al Campionatului European, în 2016, când a obţinut singura sa victorie, contra României.